Sindre Leganger

Sindre Leganger (født 1987) er en norsk journalist og radiodokumentarist fra Hobøl i Østfold. Sammen med Kari Hesthamar og Ellen Wisløff grunnla han produksjonsselskapet Svarttrost i 2018. Gjennom Svarttrost har han vært produsent for dokumentarpodkaster som Dukkemannen for VG, som ble belønnet med SKUP-diplom i 2021, og Quislings koffert for NRK, som ble kåret til «Årets underholdningspodkast» under Nordiske Mediedager i 2022.

I 2017 ble han tildelt prisen Årets frilanser for sitt arbeid for utviklingen av den historiedrevne podkasten i Norge. I 2022 mottok han Hestenes-prisen og ble kåret til Årets podkastprogramleder under Prix Radio.

Han har tidligere arbeidet i redaksjonen til NRK Radiodokumentaren. I 2014 ble radiodokumentaren hans Det lyser ennå belønnet med Special Commendation i Prix Europa.

Som frilansjournalist laget Sindre Leganger blant annet podkastene Uløst for VG/Rubicon, Skuddet på Toftøy for Aftenposten og Hele historien: Drapet på Benjamin Hermansen for NRK, som alle vant Prix Radio. Han har også laget programmer for Sveriges Radio og BBC. Han har skrevet featurereportasjer, først og fremst for A-magasinet og Dagens Næringslivs magasin D2.

Sindre studerte litteraturvitenskap og italiensk ved Universitetet i Oslo, NTNU og Universitetet i Bologna. Under studiene arbeidet han i studentavisen Under Dusken i Trondheim.

Priser 
 2014 - Prix Europa, Special Commendation for Det lyser ennå, av Sindre Leganger. Teknisk regi: Erki Halvorsen. Konsulent: Kari Hesthamar.
 2015 - Årets bilde, 3. plass videoreportasje for Dommedagshvelvet, av Martin Slottemo Lyngstad og Sindre Leganger.
 2016 - Prix Radio, Årets podkast for Uløst, av Cathinka Rondan, Kristine Hellesland, Tor-Erling Thømt Ruud og Sindre Leganger.
 2017 - Prix Radio, Årets podkast for Skuddet på Toftøy, av Sindre Leganger.
 2017 - Årets frilanser, kåret av Norsk Journalistlag.
 2018 - Prix Radio, Årets podkast for Hele historien: Drapet på Benjamin Hermansen, av Sindre Leganger. Konsulenter: Kjetil Saugestad og Kari Hesthamar. Research: Nick Best og Ståle Hansen. Sluttmix: Kjetil Hansen. 
 2022 - Nordiske mediedager, Årets underholdningspodkast for Quislings koffert, av Trude Lorentzen. Produsent og lyddesign: Sindre Leganger. Prosjektleder: Kjetil Saugestad. 
 2022 - Arne Hestenes' journalistpris 
 2022 - Prix Radio, Årets podkastprogramleder for Drapshundene

Referanser 

Norske journalister
Personer fra Hobøl kommune